Ніна Дзмітрыеўна — невыпадковы ў педагогіцы чалавек. Крыніца натхнення настаўніцы класічна бярэ пачатак з дзяцінства, з матулі, якая 45 гадоў аддавала вучням усю сваю душу і веды, выкладаючы ў школе хімію і біялогію. Прыклад маці стаў зыходным пунктам падчас выбару прафесіі. Наша гераіня хіба толькі крыху змяніла арыенцір — з хіміі і біялогіі (якія, трэба адзначыць, ведала ў школе выдатна) на выкладанне ў пачатковых класах. У 1975 годзе паступіла ў Гомельскае педагагічнае вучылішча на спецыяльнасць “Пачатковая адукацыя”, у 1985 годзе — у Беларускі дзяржаўны педагагічны інстытут імя А.М.Горкага на спецыяльнасць “Руская мова і літаратура”.